Martin Lidegaard (RV), 2012-05-10:
Jeg vil gerne takke alle ordførerne for deres kommentarer til lovforslaget.
Hovedformålet med dette lovforslag er, som det er blevet nævnt flere gange, at fremme konkurrencen på elmarkedet gennem indførelse af den såkaldte engrosmodel, hvor elhandelsvirksomhederne bliver de centrale aktører på markedet.
Lovforslaget sikrer således, at der bliver lige vilkår for elhandelsvirksomheder, uanset om de er koncernforbundne med netvirksomheder eller ikke.
Samtidig bliver det elhandelsvirksomhedernes opgave at opkræve elafgifterne, og for at sikre indbetalingerne af elafgifterne til SKAT indgår det også i lovforslaget, at der skal etableres en forsikringsordning for afgiftsbetalingerne.
I forbindelse med høringen er der indkommet en del bemærkninger, og jeg vil allerede nu gerne annoncere to ændringer af lovforslaget, som jeg vil spille på bordet.
Det drejer sig om en præcisering af, at en elforbruger, som bliver overført til en forsyningspligtig virksomhed, skal betale den tarif, som gælder i den forsyningspligtige virksomhed.
Den anden er et ændringsforslag til lov om naturgasforsyning, som giver Energinet.dk mulighed for at indtræde som medejer af selskaber, der medvirker til en effektiv udveksling af naturgas mellem landene.
Så har flere af vores gode forligspartnere, ikke mindst Venstres og Konservatives ordførere, nævnt, at der er virksomheder, der frygter, at de kan komme i klemme, og også nævnt, at det frygtes, at der er nogle af de nuværende rabatter for netselskaberne til deres egne kunder, der kan gå tabt.
Jeg er helt indstillet på, at vi får sat lup på de problemstillinger i udvalgsarbejdet og ser på, om der så at sige er hold i frygten, og om vi, hvis der er det, kan gøre noget ved det, for det har jo ikke været meningen, at det her skulle blive dyrere, men derimod billigere for elkunderne.
Jeg vil gerne sige til SF og Enhedslisten, der sætter spørgsmålstegn ved, hvor meget det her betyder, at Konkurrencestyrelsen, som ordførerne sikkert ved, har vurderet, at hvis man rent faktisk gennemfører den model og samtidig får smart meters ud i alle hjemmene, kunne der være et konkurrencemæssigt potentiale på op til 450 mio. kr. for forbrugerne i det her.
Vi har estimeret det meget konservativt, fordi det indgår i den billiggørelsespakke, som vi har lagt til grund for vores energiforlig, og der vil vi jo nødig overgøre det.
Vi har lagt det meget konservativt an og sagt, at vi tror, at vi kan få en besparelse for forbrugerne på 100 mio. kr.
Det tror jeg absolut er i underkanten af, hvad vi kommer til at få ud af det.
Jeg tror virkelig, at det her er noget, som forbrugerne kommer til at kunne mærke.
Så nævner Enhedslisten meget rigtigt, at det, der sker i den store verden, ikke er nok til at løse klimaproblemerne.
Det var heller ikke det, jeg sagde.
Jeg er her helt på linje med Enhedslistens ordfører.
Der er desværre lang vej igen, til vi når de 2 grader, som er FN's målsætning.
Det er også rigtigt, at mange af verdens lande, ikke mindst de velstillede lande, kunne gøre mere, end de gør.
Men det var ikke min pointe.
Min pointe var, at der faktisk sker noget, at markederne rykker meget voldsomt i øjeblikket.
De rykker bare ikke hurtigt nok, men de rykker, og derfor bliver der konkurrence om, hvem der sidder på ekspertisen, teknologierne osv., og der er mange frontrunnere, som vi er i kapløb med.
Derfor tillader jeg mig bare at glæde mig over, at vi så stadig væk kan være med i eliten.
Men det skulle ikke forstås som, at jeg mener, at alle klimaproblemer er løst.
Det tror jeg skal være bemærkningerne.
Jeg er som sagt glad for den interesse, som alle har meddelt i dag – også Liberal Alliance.
Vi er nu igennem halvdelen af lovforslagene, og det kan jo være, at vi, når vi kommer til slutningen af dagen, har det fulde Folketing bag vores energiforlig.
Det ville være glædeligt at kunne fejre det i aften, men vi er da i hvert fald halvvejs nu, og jeg ser frem til at fortsætte de konstruktive drøftelser om lovforslagets enkelte elementer i Klima-, Energi- og Bygningsudvalget.
Med disse bemærkninger vil jeg anmode om en velvillig behandling af lovforslaget.